Trelis/gawiki huggingface dataset:
Rostov na Donu. Tá Rostov na Donu (Rúisis: "Росто́в-на-Дону"), nó "Rostov cois Abhainn Don", ar ceann de na cathracha is mó i nDeisceart na Rúise agus í ina príomhchathair ar Chúige Rostov ("Rostovskaya Oblast") chomh maith le Limistéar Feidearálach na Rúise Theas. Tá Rostov na Donu suite cois abhainn Don, mar is léir ón ainm, agus í faoi 46 chiliméadar d'Fharraige Azov. Tá timpeall is milliún duine ina gcónaí san áit. 
Fuair an áit a hainm ó Rostov ("Rostov Velikiy" nó "Rostov Yaroslavskiy"), cathair stairiúil atá suite san "Fháinne Órga", soir ó thuaidh ó Mhoscó. Cé go dtugtar Rostov Velikiy ("Rostov Mór") ar an áit sin, tá sí i bhfad níos lú ná Rostov na Donu.
An Fáinne Órga (An Rúis). Tugann na Rúisigh an Fáinne Órga (Rúisis: "Золото́е кольцо/Zolotoye koltso") ar fháinne de chathracha beaga atá suite soir ó thuaidh ó Mhoscó. Cathracha iad seo a bhfuil stair fhada eaglasta acu, agus clú is cáil ar an ailtireacht Mheánaoiseach atá le feiceáil ansin, idir mhainistreacha, dhúnfoirt, agus eaglaisí. Tá an Fáinne Órga ina cheantar mór turasóireachta agus ina chúis mhór bhróid náisiúnta ag na Rúisigh.
Is iad na cathracha san Fháinne Órga ná Sergiyev-Posad, Pereslavl-Zalesskiy, Kostroma, Rostov, Yaroslavl, Ivanovo, Gus-Khrustalnyi, Vladimir, Suzdal, Aleksandrov, Uglich, agus Rybinsk.
Teach na nGealt. Is fóram lán-Ghaeilge é Teach na nGealt a bunaíodh ar 6 Márta 2007 ar boards.ie (an suíomh gréasáin is mó le haghaidh plé agus díospóireachta in Éirinn).
Bunaíodh an fóram seo mar gur mothaíodh nár leor an fóram a bhí ann le haghaidh na Gaeilge go dtí sin ar boards.ie. Bhí fóram dátheangach ann cheana le haghaidh cúrsaí Gaeilge, ach cheap go leor ball go raibh sé róthógtha le Béarlóirí ag cur ceisteanna faoin nGaeilge, in áit gnáthchomhrá as Gaeilge.
Ghlac riarthóirí an tsuímh leis an smaoineamh nua seo agus bunaíodh an fóram nua mar chuid den fhóram 'After Hours' agus an t-ainm 'Tar éis na hUaire' air.
Rinneadh vótáil san fhóram Gaeilge nua maidir le hainm nua a bhaisteadh air, agus bhí an bua ag an ainm scigmhagúil 'Teach na nGealt'.
Ferrol. Is cathair í Ferrol sa Ghailís in iarthuaisceart na Spáinne. Tá thart ar 67,500 daoine ina gcónaí ann ach nuair a thógtar Eume ó dheas agus Ortegal ó thuaidh déantar an ceirtleán uirbeach "Ferrolterra" an tríú cheann is mó sa Ghailís le níos mó ná 203,400 daoine.
Lárionad longcheártaíochta ba ea Ferrol i gcónaí. Tá an comhlacht longcheártaíochta "Navantia" lonnaithe sa chathair.
Rugadh Francisco Franco, deachtóir míleata na Spáinne, ann sa bhliain 1892. Sna blianta 1938-1982, thugtaí "El Ferrol del Caudillo" nó Ferrol an Cheannasaí ar an áit go hoifigiúil.
Duine clúiteach eile ó Ferrol ab ea an scríbhneoir mór úrscéalta Gonzalo Torrente Ballester.
Alcalá de Henares. Is baile é Alcalá de Henares atá 35km ón bpríomhchathair, Mhaidrid, sa comhphobal féinrialaithe Maidridi lár na Spáinne.
Ciallaíonn "Alcalá de Henares" caisleáin ar an abhainn Henares. Is suíomh oidhreacht UNESCO i lár an chathair, agus tá stair tábhachtach aici i stair na hEaglaise Caitlicí sa tír. 
Tá daonra 200,000 aici agus is í Comarca de Alcalá an phríomhchathair.
Tá clú agus cáil ar an áit de bharr an méid storc báin, atá i armas an Ollscoil agus is féidir a néad a fheiceáil ar fud na háite, ar na séipéal agus foirgneamh stairiúil.
Sa bhliain 1496, bhunaigh Cairdinéal Cisneros Universidad Complutense in Alcalá, ollscoil an tábhachtach ó thaobh oideachas i rith an Athbheochan. Rugadh an scríbhneoir cáiliúil Miguel de Cervantes ann sa bhliain 1547.
Tommy Emmanuel. Is giotáraí Astrálach é Tommy Emmanuel, CGP (rugadh 31 Bealtaine, 1955), a bhfuil cáil air i ngeall ar a stíl seinnte ina n-úsáideann sé na méara uilig ar an dá láimh aige. I rith a ghairmréime sheinm sé le neart taibheoirí a bhfuil Chet Atkins, Sir George Martin, Air Supply agus John Denver ina measc.
Bréanainn. Ceantar sa Leith-Triúch is ea Bréanainn i gCiarraí, ar an taobh ó thuaidh de Chnoc Bréanainn. Is ann a tógadh an file Mícheál Ó Ruairc. Is é Naomh Breandán patrún na háite. I measc na mbailte atá ann tá Cé Bhréanainn, Baile Uí Dhuinn, Tír, An Sliabh Glas. 'Srón Bhroin' a thugtar ar an cheann tíre os cionn an chuain. Dia págánach ba ea Bran agus is dócha gur ainmníodh an Sliabh agus an ceantar in ómós dó roimh ré na Críostaíochta. Bhíodh dealbh cloiche de dhia págánach eile, Crom Dubh, sa cheantar ach goideadh é tamall de bhlianta ó shin.
C++. Is teanga ríomhchlárúcháin í C++. Tá sí bunaithe ar an dteanga ríomhchlárúcháín C - is for-thacar de C í. Dhearbhaigh an Dr. Bjarne Stroustrup í sa bhliain 1979 ag Bell Labs mar bhreisiúchán do C agus thug sé "C with Classes" uirthi. Athainmníodh í go C++ sa bhliain 1983.
Fóram lán-Ghaeilge. Is ionann fóram lán-Ghaeilge agus fóram cainte ar an idirlíon ina mbíonn an plé go léir trí Ghaeilge, in áit faoin nGaeilge. Tá go leor fóram ann ar fud an idirlín le haghaidh na Gaeilge, ach bíonn an chuid is mó acu gafa le Béarlóirí ag cur ceisteanna faoin nGaeilge as Béarla. Cé go mbíonn roinnt Gaeilge in úsáid sna háiteanna seo, is gnách go mbíonn an Béarla go hiomlán in uachtar mar theanga an fhóraim.
Mar sin is minic go mbíonn fóraim lán-Ghaeilge ann inar féidir le lucht na Gaeilge líofa (nó leathlíofa) a bheith ag cabaireacht leo faoi ghnáthchúrsaí an tsaoil as Gaeilge, in áit a bheith ag síorchaint faoin teanga féin agus cúrsaí gramadaí/foclóra.
Ráth Tó. Is baile comaitéireachta borrach é Ráth Tó (Béarla: "Ratoath") i gContae na Mí, Éire. Tugtar an t-ainm Ráth Tó ar bhaile fearainn, barúntacht agus ar pharóiste. Bhí sé ar an mbaile is mó fás in Éirinn de réir daonáireamh 2006, le daonra 7,249. (aníos ó 1,061 i 1996). Tá an céatadán is mó de dhaoine óga sa tír le fáil i Ráth Tó de réir an daonáirimh chomh maith.
Tá an baile gar do ráschúrsa Thigh na Sióg, áit a mbíonn an Rás Mór Náisiúnta ar siúl le linn Fhéile na Cásca gach bliain. Chomh maith leis sin tá an teaghlach cáiliúil rásaíochta, Carberrys, ina gcónaí gar don bhaile.
Stair na hÁite.
Ba thaoiseach Lochlannach é Tó (seanlitriú "Tódh") a bhunaigh ráth san áit seo in aimsir na Lochlannach, de réir scoláirí na Suirbhéireachta Ordanáis. Tá sé sa seanchas chomh maith gur cuireadh an ruaig ar na Danair ón áit seo tráth. Tá tagairtí don áit seo faoin ainm "Mruigtuaithe" chomh maith i Leabhar Ard Mhacha agus d'aithin an scoláire Gaeilge, Eoin Mac Néill, gur Ráth Tó a bhí i gceist. Tá eastát tithíochta amháin sa bhaile a bhfuil an t-ainm áirithe seo air.
Tá an príomhbhaile suite ar bharr cnoic agus mar sin is léir cén fáth ar shuíomh maith le haghaidh rátha é. Nuair a ghabh na Normannaigh an ceantar seo tar éis 1169, thóg siad móta agus bábhún mar ionad cosanta dóibh féin ar bharr an chnoic. Tá an cnoc seo fós le sonrú in aice na heaglaise Caitlicí (a tógadh sna 1840idí) sa bhaile. Is maith an seans gurbh é Aodh De Lása (mac leis an Aodh De Lása cáiliúil) a thóg an struchtúr cosanta seo, os rud é gur bhronn a dheartháir Ualtar, talamh an cheantair seo air.
Naisc Sheachtracha.
Spórt agus Clubanna
Pobal
Scoileanna agus Coláistí
Nelly Furtado. Amhránaí Ceanadach í Nelly Kim Furtado, a rugadh ar 2 Nollaig 1978 do thuismitheoirí Phortaingéalacha. Tháinig clú agus cáil uirthi lena grúpa popcheoil "Nelstar". Scaoil sí a céad albam aonair sa bhliain 2001. "Whoa, Nelly!" an t-ainm atá air. Bhí níos mó ná 8,000,000 cóip den albam seo díolta i 2007. Tháinig a dara halbam ("Loose") amach i 2006.
Gradaim agus ainmniúcháin.
Tá 60 gradam buaite ag Furtado. Tá 118 ainmniúchán faighte aici.
Moya Brennan. Is ceoltóir Éireannach í Máire Ní Bhraonáin nó Moya Brennan. Saolaíodh í ar an 4 Lúnasa 1952 i nGaoth Dobhair, Dún na nGall.
Beathaisnéis.
Ina cuid ceoil, ní raibh Moya ariamh sásta an gnáth stíl traidisiúnta, socúil, compordach a leanúint. Bhíodh sí ag seinm mar pháiste sna hallaí damhsa lena athair Leo, bhí sí meallta ag na glórthaí a leithéidí Joni Mitchell agus na Beach Boys, sular bheartaigh sí fhéin, in éineacht lena grúpa Clannad, ar aistear diamhrach ag baint úsáid as stair saibhir agus ceol fonnmhar Ceilteach ona dúchas.
Bhí Moya i gcónaí dírithe go dian ar a cuid oibre a rith a haistear éagsúil trí hallaí scoile, clubanna ceoil traidisiúnta, féilte, dioscóanna, tithe pobail agus na hallaí ceolchoirmeacha is cáiliúla sa domhain. Téann áilleacht a ceol agus cumhacht a fuaimeanna go smior san éisteoir. Go ciúin, gan stad gan staonadh, tá a cuid amhráin agus ceol ag déanamh athfhorbairt ar cheoil Gaelach.
Al Gore. Is polaiteoir, fear gnó agus buaiteoir an Dhuais Nobel é Albert Arnold Gore, Jr. (rugadh é ar 31 Márta 1948), ar a dtugtar Al Gore de ghnáth.
Ina bhall den Pháirtí Daonlathach, chaith Gore tréimhse idir 1977 agus 1985 i dTeach Ionadaithe na Stát Aontaithe, agus na blianta idir 1985 agus 1993 ina sheanadóir ón stát Tennessee i Seanad na Stáit Aontaithe. B'é Gore an 45ú Leasuachtaráin na Stát Aontaithe idir na blianta 1993 agus 2001, i rith uachtaránacht Bill Clinton.
Ba é Gore iarrthóir an Pháirtí Dhaonlathaigh i dtoghchán conspóideach na bliana 2000, ach chaill sé i ndeireadh an lae agus bhuaigh George W. Bush an t-uachtaránacht ina áit Bill Clinton.
Sa lá atá inniu ann, tá Gore gníomhach sa ghluaiseacht i gcoinne athrú aeráide. Bhuaigh a scannán "An Inconvenient Truth" an Duais Oscar sa bhliain 2006, agus bronnadh an Duais Nobel air sa bhliain 2007.
7 (uimhir). Is é 7 (seacht) an uimhir nádúrtha tar éis 6 agus roimh 8. 
Uimhir í a cheanglaítear leis an ádh uaireanta, agus a úsáidtear chun treisiú a chur in iúl, mar shampla "Mo sheacht mallacht ort."
Seacht na Gaeilge.
Tá cumhacht ar leith bainteach leis an uimhir seacht sa Ghaeilge, go háirithe, agus feictear é sa bhéaloideas agus sna nathanna cainte.
Déirdre de Búrca. Is polaiteoir Éireannach í Déirdre de Búrca. Ba duine den bheirt Sheanadóirí ón gComhaontas Glas í - in éineacht le Dan Boyle. Cheap an Taoiseach í chun an tSeanaid i Lúnasa 2007, tar éis don Chomhaontas Glas dul i gcomhrialtas le Fianna Fáil. Bhí sí ina comhairleoir contae ar Chomhairle Chontae Chill Mhantáin agus ina comhairle baile i mBré ó 1999 i leith. D'éirigh sí as na poist sin mar gheall ar an riail maidir le dé-shainordú a bheith ag ball den Oireachtas. Sheas sí don Chomhaontas Glas in olltoghchán na bliana sin agus bá í an tuairim choitianta ná go mbuafadh sí suíochán, ach theip uirthi sa deireadh agus gan ach 7.38% den vóta aici i gCill Mhantáin. D'éirigh sí as an Comhaontas Glas agus ón tSeanaid sa bhliain 2010.
Nuala Ahern. Ba í Nuala Ahern feisire Eorpach an Chomhaontais Ghlais ó 1994 go dtí 2004, i dtoghlach Chúige Laighean. 
Sa Chomhaontas Glas.
Os rud é gur tógadh í ar leithinis Chuaille atá gar do Sellafield, bhí páirt mhór ag Nuala san fheachtas chun an t-ionad athphróiseála núicléach seo i gCumbria Shasana a dhúnadh. Bhí sí páirteach san fheachtas i 1979 chun stop a chur le plean an rialtais chun stáisiún cumhachta núicléiche a thógáil ag Ceann an Chairn i Loch Garman chomh maith.
Chuaigh Nuala isteach sa Chomhaontas Glas i 1989. Toghadh í ar dtús mar Chomhairle Contae Glas i gCill Mhantáin i 1991. Toghadh í gan choinne in éineacht le Patricia McKenna i mBaile Átha Cliath, i dtoghcháin Eorpacha 1994. D'éirigh sí as a shuíochán i 2004 agus níor éirigh le hiarrthóir nua an Chomhaontais Ghlais, Mary White, an suíochán a choinneáil don pháirtí. Ba mhíbhuntáiste mór é don pháirtí sa toghchán áirithe sin, gur laghdaíodh uimhir na suíochán i dtoghlach Chúige Laighean, ó cheithre cinn go trí cinn.
Hirundinidae. Fine mhór éan pasaireach a fhaightear ar gach mór-roinn ar domhan, an Antartaice san áireamh. Tá 19 géineas agus thart ar 90 speiceas san fhine. Tugtar fáinleoga agus gabhláin ar an chuid is mó de na speicis. Is imircigh fad-achair iad roinnt speiceas san Eoraip agus i Meiriceá Thuaidh; i gcodarsnacht leis sin, ní théann fáinleoga ó Iarthar agus Deisceart na hAfraice ar imirce.
Ulick O'Connor. Ba dhrámadóir, scríbhneoir, staraí agus léirmheastóir Éireannach é Ulick O'Connor (12ú Deireadh Fómhair 1928 – 7ú Deireadh Fómhair 2019).
Saol.
Rugadh agus tógadh é i Ráth Garbh, Baile Átha Cliath. D'fhreastail sé ar Choláiste Mhuire i Rath Maonais sular bhain sé amach céim i Dhlí agus Fealsúnacht i gColáiste na Tríonóide, áit ar ghlac sé páirt ollmhór i gcúrsaí lúthchleasaíochta go háirithe dornálaíocht, rugbaí agus cruicéad. Bhí rath air freisin mar díospóirí, bainteach leis an "Literary and Historical Society."
Cáiligh é mar abhcóide sular luí é isteach go dúthrachtach, lánaimseartha, leis an scríbhneoireacht. 
Saothar.
I measc a shaothair tá beathaisnéisí cáiliúla cosúil le Oliver St. John Gogarty (1964), Brendan Behan (1970) agus Celtic Dawn (1984).
Tá neart drámaí scríofa aige, ina measc "Brendan", "Execution", "Joycity" agus "The Dark Lovers".
Ainneoin neart taistil, bhí sé ag cur faoi i Ráth Garbh go dtí a bháis i 2019. Ba bhaill é d'Aosdána.
Celtic Football Club scuaid 2006-2007. Scuaid na gCeilteach le linn an tséasúir 2006 - 2007:
Mainistir Ros Oirialaigh. Is mainistir Phroinsiasach í Mainistir Ros Oirialaigh agus í suite ag an Sruth Dubh in aice le hÁth Cinn, Contae na Gaillimhe.
Oró Sé do Bheatha 'Bhaile. Amhrán Éireannach is ea Oró, 'Sé do Bheatha 'Bhaile. Tá cáil air mar amhrán reibiliúnach.
Stair.
Tháinig an t-amhrán ó am an dara éirí amach Seacaibíteach. Ba é 'Bonnie Prince Charles' an Séarlas Óg san amhrán
Scríobh Pádraig Mac Piarais véarsaí breise don amhrán.
Liricí.
Bun-leagan.
Curfá:
Óró! 'Sé do bheatha 'bhaile
Óró! 'Sé do bheatha 'bhaile
Óró! 'Sé do bheatha 'bhaile
Anois ar theacht an tsamhraidh
A Shéarlais Óig, a mhic Rí Shéamais
'Sé mo mhór-chreach do thriall as Éirinn
Gan tuinnte bróig' ort, stoca nó leinidh
Ach do chascairt leis na Gallaibh
Curfá
'Sé mo léan géar nach bhfeicim
Mur mbéinn beo 'na dhiaidh ach seachtain
Séarlas Óg is míle gaiscidheach
A' fógairt fáin ar Ghallaibh
Curfá
Tá Séarlas Óg a' traill ar sáile
Béidh siad leisean, Francaigh 's Spáinnigh
Óglaigh armtha leis mar gharda
'S bainfidh siad rinnce as éiricigh!
Curfá
leagan Pádraig Mac Piarais.
Curfá:
Óró, sé do bheatha abhaile,
Óró, sé do bheatha abhaile,
Óró, sé do bheatha abhaile
Anois ar theacht an tsamhraidh.
'Sé do bheatha, a bhean ba léanmhar,
do b' é ár gcreach tú bheith i ngéibheann,
do dhúiche bhreá i seilbh méirleach,
is tú díolta leis na Gallaibh.
Curfá
Tá Gráinne Mhaol ag go duill ar sáile,
óglaigh armtha léi mar gharda,
Gaeil iad féin is ní Gaill ná Spáinnigh,
is cuirfidh siad ruaig ar Ghallaibh.
Curfá
A bhuí le Rí na bhFeart go bhfeiceam,
mura mbeam beo ina dhiaidh ach seachtain,
Gráinne Mhaol agus míle gaiscíoch,
ag fógairt fáin ar Ghallaibh.
Curfá agus deireadh
Peatsaí Ó hEadhra. Bhí Peatsaí (nó Pádraig) Ó hEadhra (Patsy O'Hara) (11 Iúil 1957-21 Bealtaine 1981) ar dhuine de na Poblachtánaigh Éireannacha a chuaigh ar céalacan le linn stailc ocrais na bliana 1981. Bhí sé ina bhall d'Arm Fuascailte Náisiúnta na hÉireann, nó an tINLA.
Tús a shaoil.
Saolaíodh Peatsaí Ó hEadhra i Sráid an Easpaig i nDoire é, agus Peggy O'Hara ainm dá mháthair. Chuaigh sé i bhFianna na hÉireann sa bhliain 1970. Sa chéad bhliain eile, himtheorannaíodh a dheartháir ar an gCeis Fhada. 
Nuair a bhí an bhliain 1971 ag druidim chun deireanais, ghortaigh piléar Gallda é ag baracáid sráide. Gortaithe is mar a bhí sé (in aois 14), ní raibh Peatsaí ábalta páirt a ghlacadh i mórshiúl Dhomhnach na Fola. Ach bhí sé ag amharc ar lucht na máirseála nuair a chuaigh siad thar bráid, agus chuaigh imeachtaí an lae go mór i bhfeidhm air.
IRSP / INLA.
I Mí Dheireadh Fómhair 1974, himtheorannaíodh Peatsaí Ó hEadhra ar an gCeis Fhada. Nuair a scaoileadh saor leis arís, in Aibreán 1975, chuaigh sé i bPáirtí Poblachtach Sóisialach na hÉireann (an tIRSP) agus in Arm Fuascailte Náisiúnta na hÉireann (an tINLA). 
Gabhadh Peatsaí i nDoire i Meitheamh 1975 (in aois 17), agus coinníodh istigh ar athchur é ar feadh leathbhliana. 
I Mí Mheán Fómhair 1976, gabhadh arís é, agus coinníodh ar athchur é ar feadh cheithre mí eile.
Chuaigh Peatsaí Ó hEadhra go Baile Átha Cliath, agus shocraigh sé síos ansin. Bhí sé ina bhall gníomhach d'Ard-Chomhairle an IRSP. Ar an 10 Bealtaine 1978, gabhadh an t-ógánach i Sráid Uí Chonaill faoi Alt 30 den Acht um Choireanna i gcoinne an Stáit. Ach scaoileadh chun siúil arís é i gceann ocht n-uaire déag. 
D'fhill sé go Doire in Eanáir 1979, áit a raibh sé gníomhach san INLA. 
Ceis Fhada.
Ar an 14 Bealtaine 1979, gabhadh é. In Eanáir 1980. Bhí gránáid láimhe aige ag an am. Daoradh chun ocht mbliana príosúnachta é, i gCeis Fhada. Chuaigh sé "ar an mblaincéad", áit a raibh a dheartháir Antoine cheana féin, agus é ar an mblaincéad roimhesean.
Nuair a thosaigh an chéad stailc ocrais sa bhliain 1980, rinneadh Oifigeach Ceannasach na bpríosúnach ón INLA de, agus ar an 22 Márta 1981, chuaigh sé féin ar céalacan mar dhuine acu siúd a bhí le bás a fháil i mór-stailc ocrais na hÉireann.
Bás.
Déardaoin, an 21 Bealtaine, ag a 11.29 iarnóna, shíothlaigh Peatsaí Ó hEadhra i ndiaidh aon lá is trí scór a chaitheamh ar céalacan. Ní raibh sé ach trí bliana fichead d'aois. 
B'iad na focail dheireanacha a chualathas a rá é ná "Go leantar leis an gcath!"
Proinsias Ó hAodha. Poblachtánach Éireannach agus Óglach de chuid an IRA ab ea Proinsias Ó hAodha (28 Feabhra 1956-12 Bealtaine 1981) a chuaigh sna Sealadaigh ina dhiaidh sin. Bhí sé páirteach ina lán oibríochtaí in aghaidh Arm na Breataine agus Chonstáblacht Ríoga Uladh. Bhí sé ar dhuine de na hÓglaigh a chuaigh ar stailc ocrais sa Cheis Fhada sa bhliain 1981 agus a fuair bás ansin.
Cúlra.
Bhí Proinsias ar an duine ab óige de cheathrar dearthárach. Deichniúr clainne ar fad a bhí ag a thuismitheoirí, agus ba dual athara dó an Poblachtánachas. Tháinig sé i mbun a mhéide i mBaile Eachaidh, Contae Dhoire. 
Bhí a athair ina bhall den "tsean-IRA" lá dá shaol, ach nuair a rugadh Proinsias, bhí sé críochnaithe le fada, agus é ag dul le feirmeoireacht anois. Nuair a bhí Proinsias cúig bliana déag d'aois, chonaic sé greidimíní á dtabhairt dá dheartháir Oilibhéar sular tugadh go campa imtheorannaithe é. Dhá bhliain ina dhiaidh sin, fuair Proinsias féin drochíde den chineál chéanna ó shaighdiúirí de chuid Reisimint Chosanta Uladh (UDR) nuair a bhí sé ag filleadh abhaile i ndiaidh oíche rince. Chaith Proinsias seal sna Poblachtánaigh Neamhspleácha sula ndeachaigh sé sna Sealadaigh.
Imeachtaí Mhuine Mhór.
Sa bhliain 1977, bhí baint aige le marú beirt phéas de chuid Chonstáblacht Ríoga Uladh in aice le Muine Mhór, a chuaigh ag seiceáil gluaisteán a bhí stoptha agus ar lámhach lucht an ghluaisteáin iad. D'éalaigh Proinsias agus beirt Óglach eile trasna na ngort.
D'eagraigh Proinsias Ó hAodha roinnt ionsaithe ar na fórsaí slándála, ach nuair a thángthas ar lorg a mhéar ar bhuama a pléascadh in aice le teach constábla i gContae Thír Eoghain, bhí an barántas air. Sa deireadh, rugadh air ar an 17 Márta 1978 in aice le Machaire Rátha i gContae Dhoire i ndiaidh troid gunnadóireachta leis an SAS. Maraíodh saighdiúir de chuid an SAS, Ceannaire Lansa David Jones, sa teagmháil, agus gortaíodh fear eile de na saighdiúirí go tromchúiseach. Goineadh Mac Uí Aodha féin sa chos. D'éirigh leis éalú a dhéanamh ar na ceithre bonnacha, ach tháinig na saighdiúirí suas leis, agus ghéill sé é féin dóibh.
Cath Tannenberg. Tá dhá chath ann a dtugtar cath Tannenberg orthu de ghnáth:
Cuireadh an dá chath in aice le Stębark (Gearmáinis: Tannenberg) sa Pholainn.
Patricia McKenna. Bhí Patricia McKenna (ar 13 Márta 1957 a rugadh í ) ar dhuine den bheirt Fheisirí Eorpacha a bhí ag an gComhaontas Glas sa tréimhse 1994-2004. Bhí sí ina hionadaí ar son Bhaile Átha Cliath, ach theip uirthi a suíochán a choinneáil sa bhliain 2004. Sheas sí don Dáil in Olltoghchán 2007 i ndáilcheantar Bhaile Átha Cliath Láir, ach níor éirigh léi a bheith tofa. Chuaigh sí san iomaíocht in éineacht le John Gormley le haghaidh cheannaireacht an Chomhaontais Ghlais in Iúil 2007, tar éis do Trevor Sargent éirí as an bpost sin. Bhí an bua ag John Gormley sa deireadh ach d'éirigh níos fearr le McKenna ná mar a bhíothas ag súil leis, nuair a d'éirigh léi breis is aon trian de vótaí na mball a fháil.
Gairm.
Is iarmhúinteoir as Caisleán an tSiáin i gContae Mhuineacháin í McKenna. Bhí an chéad bhaint aici leis an gComhaontas Glas ag deireadh na bliana 1986, nuair a chuaigh na Glasaigh Grattan Healy agus Petra Kelly, go mór i bhfeidhm uirthi go polaitiúil. An chéad pháirt mhór a bhí aici sa pháirtí ná nuair a chabhraigh sí le ceolchoirm le 'The Waterboys' a eagrú. Dheonaigh an banna ceoil seo a gcuid ama chun airgead a bhailiú le haghaidh an pháirtí i 1987. Chonacthas í ar an teilifís don chéad uair sa bhliain 1988, nuair a bhí sí féin agus John Gormley ar 'The Late Late Show' le Gay Byrne, thar ceann an Chomhaontais Ghlais.
Baineadh geit mhór as an saol polaitiúil i 1994 nuair a d'éirigh le beirt d'iarrthóirí an Chomhaontais Ghlais sna toghcháin Eorpacha, is é sin, Patricia McKenna agus Nuala Ahern. Bhain McKenna barr na vótála amach i mBaile Átha Cliath, le 14.53% den vóta agus gan ach buiséad toghcháin de thart ar £6,000 aici. Toghadh arís í i 1999 le vóta níos ísle. Bhí McKenna go mór i mbéal an phobail le linn an reifrinn colscartha sa bhliain 1995, de bharr 'Bhreithiúnas McKenna', nuair a d'éirigh léi bac bunreachtúil a chur ar chaitheamh airgead an státchiste náisiúnta, ar thaobh amháin den argóint i gcás reifrinn.
Tá McKenna go mór ar son neodracht mhíleata na hÉireann agus is duine í atá amhrasach faoi fhorbairt neamhdhaonlathach an Aontais Eorpaigh mar aonad polaitiúil.
Sheas McKenna i gcoinne mhargaidh rialtais an Chomhaontais Ghlais le Fianna Fáil i Meitheamh 2007. Tá sí ina cónaí faoi láthair i nGlas Naíon i mBaile Átha Cliath, lena fear céile agus a dtriúr páistí.
Tailéas. Duine de na chéad eolaithe a bhfuil aithne againn orthu ab ea Tailéas (Gréigis: "Θαλῆς ὁ Μιλήσιος". t.624 RC - t.546 BC). Bhí cónaí air sa bhaile Gréagach Miléatas sa seachtú is sa séú haois roimh Chríost. Aithnítear é mar athair na heolaíochta é. Mheas sé gurbh é an t-uisce an t-ábhar as a ndearnadh gach rud eile ar domhan.
Miléatas. Cathair den tSean-Ghréig ab ea Miléatas. Tá na fothracha suite ar an Mhuir Iónach, sa Tuirc an lae inniu. Chaith athair na heolaíochta, Tailéas, a shaol ann, chomh le heolaithe tábhachtacha eile ar nós Anacsamandar agus Anacsaméineas. Ba cheann de dhá chathair dhéag na Léige Iónaí í.
Shaor Alastar Mór an chathair ó na Peirsigh sa bhliain 334 R.Ch. Tá tagairt don chathair sa Tiomna Nua den Bhíobla mar an áit inar bhuail Naomh Pól le seanóirí eaglais Eifeasais roimh go gabhadh é agus a thaisteal go dtí an Róimh.
Bhí cuan tábhachtach sa chathair le linn a ré órga ach líon sé le siolta agus sa lá atá inniu ann tá fothracha na cathrach deich gciliméadar ón mhuir.
An Léig Iónach. Ba léig chultúrtha agus reiligiúnach í an Léig Iónach, ag a raibh tús léi timpeall na bliana 800 R.Ch.. Bhí baint ag dhá chathair dhéag, coilíneachtaí Ghréagacha san Áise Bheag uile iad, sa léig. Rinne Heireadótas liosta dóibh:
Cheangail Smiorna leis an léig ní ba dhéanaí, cé go raibh an chathair sin ní ba shine ná coilíneachtaí na Mara Iónaigh.